**3.odgojno-obrazovna skupina**

**PREDLOŽENI PLAN AKTIVNOSTI ZA RAZDOBLJE 04.11.2020.-06.11.2020.**

Prema planiranom planu i programu rada u školskoj godini 2020./2021. u nastavku Vam navodim programska područja s planiranim nastavnim jedinicama u nadolazećem tjednu, te prijedlogom aktivnosti za navedene sadržaje.

**KOMUNIKACIJA**

* Predvježbe za čitanje- prepoznavanje slika i simbola

Predložene aktivnosti:

1. Koristite pripremljeni digitalni sadržaj „Predvježbe čitanja: Prepoznavanje istih slika i simbola“.

**RADNI ODGOJ**

* Upoznavanje skupine predmeta: Sortiranje elemenata po vrsti

Predložene aktivnosti:

1. Uključite dijete u svakodnevne aktivnosti, kućanske poslove. Pokušajte jedan dan izdvojiti vrijeme da zajedno pospremite njegovu sobu, blagovaonicu ili dnevni boravak. Neka dijete sudjeluje u pospremanju stvari na način da čaše ili tanjure iz dnevnog boravka odnese u kuhinju (kod toga mu recite, npr.“Stavi čašu u kuhinju!“), da zmazanu odjeću:čarape, majicu ili slično odnese u kupaonu, igračke na mjesto za igračke i slično. Neka bude aktivan i Vama od pomoći! ☺

**UPOZNAVANJE ŠKOLE I UŽE OKOLINE**

* Upoznavanje predmeta: Upoznavanje boja

Predložene aktivnosti:

1. U šetnji dvorištem ili šumom pokupite lišće u tri različite boje, potom vani u dvorištu ili u kući za stolom stavite dva lista različite boje (npr.zeleni i crveni) ispred djeteta. Ispružite dlan i recite: npr.:„Daj mi crveni list“, a zadatak djeteta je da Vam preda u ruke list imenovane boje. Ako vidite da Vam dijete više od tri puta daje pogrešan list, tada mu ponovite „Daj mi list crvene boje!“ istovremeno pokazujući prstom na takav list!

**TJELESNA I ZDRAVSTVENA KULTURA**

* Sposobnost motoričkog kombiniranja: Vođenje lopte u hodu

Predložene aktivnosti:

1. Kada ste s djetetom vani ponudite mu loptu. Neka prvo samostalno manipulira njome, a potom mu pokažite da loptu s dvije ruke baci o pod i pokuša je uhvatiti. Ako imate dvije lopte, radite to istovremeno s djetetom, ako imatejednu loptu, prvo to napravite Vi, a potom dijete.
2. Pokušajte istu aktinost napraviti dok sporo hodate. Napravite nekoliko koraka, zatim zastanite, neka dijete udari loptom o pod i rukama je uhvati, potom nastavite dalje. Pokušajte isto ponoviti do 3 puta dok se krećete.

Navedene aktivnosti su prijedlog aktivnosti koje pokušajte raditi kroz praktične, svakodnevne aktivnosti. Realizacija aktivnosti koje provodite s djetetom ne moraju nužno biti aktivnosti za stolom, već one mogu biti odrađene na podu, u dvorištu, u šetnji… Ne trebate se orijentirati na točan broj „odrađenih“ sati tijekom jednog dana, već nastojte ponavljati navedene aktivnosti kroz cijeli tjedan i u Vašim dnevnim aktivnostima kada se Vama to čini primjerenim. Isto tako, predložene aktivnosti Vi sami možete proširivati, nadograđivati, mijenjati kako Vam je u danoj situaciji primjereno, ali bitno je da navedena jedinica bude obuhvaćena izvedenom aktivnošću.

Razrednica 3.OOS:

Zvjezdana Novina Repovečki, mag.rehab.educ.